Kaapstad een van wêreld se beste troubestemmingsKaapstad spog met die tweede plek op die indeks danksy die warm en sonnige klimaat – en dit word as ŉ perfekte bestemming bestempel as jy ŉ buitelugtroue verkies. (Foto: 12 Apostles Hotel and Spa/Facebook) Kaapstad spog met ŉ nuwe titel – die Moederstad is onlangs aangewys as die tweede beste plek om ŉ sogenaamde bestemmingsbruilof te hou. Die Britse juweliersgroep Daniel Christopher stel jaarliks ŉ indeks van gewilde troubestemmings saam wat nie net ŉ prentjiemooi agtergrond vir jou groot dag bied nie, maar ook lieflike weer en ŉ lewendige kultuur. Mexikostad is volgens die indeks die wêreld se beste stad om te gaan troue hou. Die Mexikaanse hoofstad bied die goedkoopste prys vir vyfsterhotelverblyf, word as begrotingsvriendelik vir paartjies bestempel en het ŉ wye verskeidenheid tophotelle om van te kies. Kaapstad spog met die tweede plek op die indeks danksy die warm en sonnige klimaat – en dit word as ŉ perfekte bestemming bestempel as jy ŉ buitelugtroue verkies. Cancún, ook in Meksiko, beklee die derde plek. Die stad is bekend vir sy warm temperature regdeur die jaar en dit maak van die stad die ideale bestemming vir ŉ bruilof in enige seisoen. Danksy die sonskyn, warm klimaat en gewildheid as ŉ bestemming vir strandtroues, is Cancún een van die stede op die indeks waaroor ook die meeste navraag gedoen word. Die indeks kyk ook na die gemiddelde prys van ŉ vyfsterhotel om te bepaal watter stede toptroubestemmings is. Mexikostad is weereens in die eerste plek en word as ŉ uiters bekostigbare troubestemming bestempel. Die koste van vyfsterhotelverblyf in dié stad is byna sewe keer goedkoper as die hoogste gemiddelde hotelprys op die indeks. “Dit maak dit die perfekte bestemming vir paartjies wat steeds iets spesiaal vir hul groot dag wil doen, maar op ŉ klein begroting.” Johannesburg – veral danksy die stad se talle boetiekhotelle wat dikwels ryk aan geskiedenis is, en met alle historiese geboue wat in luukse hotelle omskep is – bied aan paartjies unieke ondervindings op hul groot dag. Wat betref die aantal vyfsterhotelle in ŉ stad, is Londen in die eerste plek, gevolg deur Parys en Kaapstad. Die Moederstad spog met altesame 82 vyfsterhotelle en elkeen het sy eie unieke bekoring. Hotelle wissel van dié met ŉ uitsig op die majestueuse Tafelberg, tot bekroonde spa-hotelle en toprestaurante.